**Barnas Turlag Folldal**

**Høsten 2021**



**Barnas Turlag Folldal**

Barnas Turlag i Folldal er Den Norske Turistforening (DNT) og Folldal Turlag sitt tilbud til barn og barnefamilier i Folldal. Her vil dere treffe andre barnefamilier, og barna kan glede seg over å treffe andre barn på tur.

Alle aktivitetene er gratis for barna, og dette gratisprinsippet er noe vi ønsker å holde på. For at vi kan videreføre dette i årene som kommer er vi avhengig av medlemmer både i Folldal Turlag og Barnas Turlag DNT.

For å bli medlem av Folldal Turlag kan man gå inn på [www.folldalturlag.no](http://www.folldalturlag.no) og klikke på ”Bli medlem”. Medlemskap i Barnas Turlag DNT får man ved å gå inn på <https://www.dnt.no/barn/> . Det koster 140,- pr. år og medlemsavgiften går i sin helhet tilbake til Barnas Turlag Folldal sitt arbeid.

2021 blir det ellevte året med «Barnas fem på topp». Håper mange har hatt glede av å gå på tur i sommer ☺

Barnas Turlag Folldal har egen facebookside. Her legger vi ut informasjon om de ulike turene etter hvert som de arrangeres.

Nedenfor finner dere program for vårhalvåret. Ta gjerne kontakt med leder Henny Oddveig Kveen Brustad på mail [hokbrus@hotmail.com](mailto:hokbrus@hotmail.com) og kom med tips og ønsker både for Barnas 5 på topp og aktiviteter/fine steder en kan møtes på.



Håper vi sees på tur i år!

Program Barnas turlag høsten 2021

|  |  |  |
| --- | --- | --- |
| Tid og Sted | Aktivitet | Ansvarlig |
| **Søndag 5. september**  Klokka 12.00 – 15.00  Sted: Kroktjønna. | **Finn fram dagen – dagen**.  Velkommen til en fin utedag for hele familien på Kroktjønna. Vi spanderer pølser, saft og kaffe.  Det blir natursti og aktiviteter knyttet til å finne frem. | Folldal idrettslag orienterings-gruppa og Barnas turlag |
| **Søndag 24. oktober.**  Klokka 12.00 – 15.00  Mari og Olav bor langs Dalgardsvegen på Dalholen.  **Påmelding til Henny Oddveig på telefon 95210114 innen 20. oktober.** | **Fjøsbesøk og grilling i Søre Systugu (Hos Olav og Mari Tallerås på Dalholen)**  Vi møtes hos Olav og Mari, hilser på dyra og griller pølser på bål. Barnas turlag stiller med pølser, saft og kaffe.  Artig for store og små. | Barnas turlag og gårdeierne. |
| **Onsdag 10. november.**  Klokka 17.00 – 19.00  Oppmøte hos Henny O K Brustad, Liavegen 304 på Krokhaug.  **Husk hodelykt.**  **Påmelding til Henny O innen 5/11 på 95210114.** | **Lek i skogen og mat på bål.**  Vi rusler sammen bort til gapahuken i skogen på Krokhaug og leker og lager forskjellig mat på bål til kveldsmat. Pinnebrød og grønnsaker i folie.  Vel møtt til en fin tur sammen:) | Barnas turlag. |
| **Søndag 5. desember**  Klokka 12.00 – 15.00  Påmelding til Henny O innen mandag 1/12 på 95210114. | **Grøtfest og ridning på Kvistli.**  Vi hilser på hestene, tar en ridetur og så blir det grøtkos rundt bålet – og kanskje kommer nissen.  Ha på gode klær og sko.  Vel møtt til en fin tur sammen:) | Barnas turlag og Kvistli Islandshester. |
| **Barnas 5 på topp.** | **Svarkort skal være sendt inn innen 10. november.** |  |



**Velkommen til fine stunder sammen i friluft!**

## Ti råd for en vellykket tur med barn

Å dra på tur er moro for både voksne og barn. Tid til fri lek, glede, fantasi og spenning er viktigere enn å gå langt. Her er våre beste tips til hvordan du kan gjøre turen med barna til en god opplevelse.

1. Sørg for en god start! Pakk sekken i god tid, helst kvelden før.
2. Ta gjerne med noen gode venner med barn på samme alder.
3. Selg inn turideen din til barna – vær entusiastisk!
4. Ta med sunn og næringsrik mat og nok drikke.
5. Bestem dere for om målet med turen er å være ute og leke, eller om dere vil til en hytte, en fjelltopp eller et annet konkret turmål.
6. Snakk om de positive turopplevelsene både underveis og etter turen.
7. Vær med på leken når dere er ute. Lek og samtaler i naturen skaper nærhet og god kontakt mellom barn og voksne.
8. Kle deg godt og praktisk selv også. Voksne som fryser er dårlig turselskap for barn.
9. Husk å kle av barna hvis de blir for varme.
10. La heller turen bli litt for kort enn alt for lang og ta mange pauser.

